
تعارف

ایک وقت تھا کہ میں  یوکرین میں  پڑھایا کرتا تھا۔ مجھے  وہ دن آج بھی یاد ہے جب میرے پاس  میٹرو ٹرین کے ذریعے اپنی منزل تک پہنچنے کے لیے صرف چند منٹ   تھے۔ میں اسٹیشن کی طرف لپکا، سیڑھیاں پھلانگیں اور دروازے بند ہونے سے عین پہلے ٹرین میں سوار ہو گیا۔ یہ شہر کے ایک سرے سے دوسرے سرے تک کا طویل سفر تھا، اس لیے میں اپنی سانس بحال کرنے اور چند منٹ سکون پانے کے لیے بیٹھ گیا۔ پھر اچانک مجھ پر یہ حقیقت کھلی کہ میں نے غلط سمت جانے والی ٹرین پکڑ لی تھی! اب ظاہر ہے کہ اگلا میٹرو اسٹیشن میلوں دور تھا اور وہاں تک پہنچنے میں ایک لمبا وقت  لگا۔ جب تک میں واپس مڑا اور درست سمت میں روانہ ہوا، یہ واضح ہو چکا تھا کہ مجھے بہت دیر ہو جائے گی۔ مجھے یاد ہے کہ میں نے دل میں سوچا، "خیر، یہ صورتحال ویسی تو نہیں جیسی میں نے چاہی تھی، لیکن کم از کم اب میں درست سمت میں تو جا رہا ہوں۔"
میرا خیال ہے کہ زندگی کے اکثر معاملات میں بھی ایسا ہی ہوتا ہے۔ کوئی بھی  صورتحال کبھی بھی مثالی نہیں ہوتی، اور اکثر اوقات تو  مثالی ہونے کے قریب بھی نہیں ہوتی۔ ہمیں ہر جگہ بہت سے مسائل اور چیلنجز کا سامنا کرنا پڑتا ہے۔ پھر بھی، ہم سب جانتے ہیں کہ غلط راستے پر چلنے سے بہتر یہی ہے کہ انسان کم از کم درست سمت میں گامزن ہو۔
ہم نے اس سبق کو "درست سمت" کا عنوان دیا ہے، اور اس میں ہم پیدائش 9:6 سے 9:11 تک کا مطالعہ کریں گے  اور  ہم اس سمت کو دریافت کریں گے جو خدا نے نوح کے دنوں  میں آنے والے عظیم طوفان کے بعد اپنے لوگوں کے لیے مقرر کی تھی۔ جیسا کہ ہم دیکھیں گے، قدیم تاریخ کے ان ابواب میں موسیٰ نے بنی اسرائیل کو پیروی کے لیے ایک واضح سمت عطا کی۔ ہو سکتا ہے کہ وہ  سمت اُن کی مرضی کے مطابق نہ ہو، لیکن یہ خدا کی طرف سے مقرر کی گئی تھی تاکہ انہیں عظیم برکات کی طرف لے جائے۔ اور قدیم تاریخ کا یہ حصہ مسیحیوں کے لیے بھی بہت اہم ہے، کیونکہ ہمیں بھی اسی سمت کی پیروی کرنی چاہیے۔
پیدائش 9:6–9:11 کا ہمارا مطالعہ تین حصوں پر مشتمل ہوگا: پہلے، ہم ان ابواب کی ادبی ساخت کا جائزہ لیں گے؛  پھر  ہم ان کا  اصل مفہوم  تلاش کریں گے تاکہ یہ جان سکیں کہ موسیٰ نے   اسرائیل کے لیے  یہ کیوں لکھا؛ اور  آخر میں  ہم اپنی زندگیوں پر ان ابواب کے اطلاق کے لیے عہد نامہِ جدید سے رہنمائی حاصل کریں گے۔ آئیے ان ابواب کی ادبی ساخت کے مطالعے سے "درست سمت" کے بارے میں اپنی تحقیق کا آغاز کرتے ہیں۔

ادبی ساخت

پیدائش 96:6–9:11 قدیم تاریخ کا ایک بڑا حصہ ہے، اور اس کی ترتیب کئی مختلف طریقوں سے بیان کی جا سکتی ہے۔ اپنے مقصد کے لیے، ہم نے ان ابواب کو دو اہم حصوں میں تقسیم کیا ہے۔ پہلا حصہ 9:6–17:9 پر مشتمل ہے، جسے ہم نے "نجات  کا طوفان" کا عنوان دیا ہے۔ پیدائش کے اس حصے میں موسیٰ نے نوح کے دور کے طوفان کو بیان کیا ہے۔ اس مواد کا دوسرا حصہ پیدائش 18:9–9:11 ہے، جسے ہم نے "نیا نظام" کا عنوان دیا ہے۔ اس حصے میں کئی اہم واقعات  درج ہیں جو طوفان کے بعد پیش آئے، اور جنہوں نے طوفان کے بعد کی دنیا کے لیے مستقل  نمونے قائم کیے۔ ان ابواب کے ادبی نمونے کو بہتر طور پر سمجھنے کے لیے، ہم ان دونوں بڑے حصوں کا جائزہ لیں گے۔ آئیے موسیٰ کی طرف سے نوح کے دور کے طوفان کے بارے میں لکھی گئی کہانی کی ساخت کے معائنے سے آغاز کرتے ہیں۔
نجات کا طوفان
حالیہ برسوں میں کئی مفسرین نے اس بات پر غور کیا ہے کہ نوح کے طوفان کی کہانی ایک نسبتاً واضح ادبی نمونہ پیش کرتی ہے۔ اگرچہ اس نمونے کو کئی طریقوں سے بیان کیا جا سکتا ہے، لیکن اس مطالعے میں ہم اس بات  پر غور کریں گے کہ یہ ابواب کس طرح ایک متناسب، پانچ مرحلوں والے ڈرامے  کی شکل اختیار کرتے ہیں۔
ابتدائی عہد  
اس بیانیے کا پہلا مرحلہ پیدائش 9:6-22 میں ظاہر ہوتا ہے، اور ہم اسے نوح کے ساتھ خدا کا "ابتدائی الٰہی عہد" کہیں گے۔ بیانیے کے اس حصے میں موسیٰ نے ذکر کیا کہ نوح ایک راستباز آدمی تھا اور  ایسی دنیا میں  تھا جو بگڑ چکی تھی۔ خدا نے نوح سے کلام کیا اور اسے بتایا کہ وہ بنی نوع انسان کو تباہ کرنے کا منصوبہ کیوں بنا رہا ہے۔ ہم پیدائش 13:6 میں یہ الفاظ پڑھتے ہیں:
 اور خُدا نے نُوحؔ سے کہا کہ تمام بشر کا خاتِمہ میرے سامنے آ پُہنچا ہے کیونکہ اُن کے سبب سے زمِین ظُلم سے بھر گئی۔ سو دیکھ مَیں زمِین سمیت اُن کو ہلاک کرُوں گا۔ 
(پیدائش 13:6) 
تاہم، اس بیانیے کا پہلا مرحلہ ہمیں یہ بھی بتاتا ہے کہ خدا نے ایک آدمی اور اس کے خاندان، یعنی راستباز نوح کو نجات دے کر دوبارہ سے ایک نیا  آغاز کرنے کا منصوبہ بنایا تھا۔ نوح کو اپنے ارادے کا یقین دلانے کے لیے، خدا نے نوح کے ساتھ ایک ابتدائی عہد کیا۔ پیدائش 17:6-18 میں ہم پڑھتے ہیں کہ خدا نے نوح سے یہ الفاظ کہے:
اور دیکھ مَیں خود زمِین پر پانی کا طُوفان لانے والا ہُوں تاکہ ہر بشر کو جِس میں زِندگی کا دَم ہے دُنیا سے ہلاک کر ڈالُوں اور سب جو زمِین پر ہیں مَر جائیں گے۔  پر تیرے ساتھ مَیں اپنا عہد قائِم کرُوں گا اور تُو کشتی میں جانا۔ تُو اور تیرے ساتھ تیرے بیٹے اور تیری بِیوی اور تیرے بیٹوں کی بِیویاں۔ (پیدائش 17:6-18) 
طوفان کے بیانیے کے آغاز میں، خدا نے نوح اور ان کے خاندان کو آنے والے طوفان سے بچانے کے لیے ایک عہد  کیا ۔ اس عہد نے نوح کی نجات کو یقینی بنایا اور انہیں طوفان کے بعد ایک نئی انسانیت کے سربراہ کے طور پر قائم کیا۔
اب جبکہ ہم نے دیکھ لیا ہے کہ طوفان کی کہانی کا آغاز نوح کے ساتھ خدا کے ابتدائی عہد   سے ہوتا ہے، تو ہمیں کہانی کے آخری حصے یعنی 17:9 – 8 : 20  طرف رُخ کرنا چاہیے جو پہلے حصے کے ساتھ  توازن قائم کرتا ہے، اور جسے ہم نے نوح کے ساتھ "پائیدار الٰہی عہد" کا عنوان دیا ہے۔
پائیدار عہد  
جیسا کہ عنوان سے ظاہر ہے، اس حصے  میں خدا طوفان کے بعد نوح کے پاس واپس آیا اور ان کے ساتھ ایک اور عہد کیا۔ خدا نے انسانیت کو دنیا میں ایک نئے نظام کے قیام  کا  موقع دینے کا فیصلہ کیا۔ جیسا کہ ہم پیدائش 22:8 میں پڑھتے ہیں:
جب تک زمِین قائِم ہے بیِج بونا اور فصل کاٹنا۔ سردی اور تپش۔ گرمی اور جاڑا دِن اور رات مَوقُوف نہ ہوں گے۔ (پیدائش 22:8) 
اس   کی  یقین دہانی کے لیے، خدا نے طوفان کے بیانیے کے اختتام پر پیدائش 11:9-15 میں نوح کے ساتھ ایک دوسرا عہد کیا:
مَیں اِس عہد کو تُمہارے ساتھ قائِم رکھُّوں گا کہ سب جاندار طُوفان کے پانی سے پِھر ہلاک نہ ہوں گے اور نہ کبھی زمِین کو تباہ کرنے کے لِئے پِھر طُوفان آئے گا۔  اور خُدا نے کہا کہ جو عہد مَیں اپنے اور تُمہارے درمِیان اور سب جان داروں کے درمِیان جو تُمہارے ساتھ ہیں پُشت در پُشت ہمیشہ کے لِئے کرتا ہُوں اُس کا نِشان یہ ہے کہ  مَیں اپنی کمان کو بادل میں رکھتا ہُوں۔ وہ میرے اور زمِین کے درمِیان عہد کا نِشان ہو گی۔  اور اَیسا ہو گا کہ جب مَیں زمِین پر بادل لاؤُں گا تو میری کمان بادل میں دِکھائی دے گی۔  اور مَیں اپنے عہد کو جو میرے اور تُمہارے اور ہر طرح کے جاندار کے درمِیان ہے یاد کرُوں گا اور تمام جان داروں کی ہلاکت کے لِئے پانی کا طُوفان پِھر نہ ہو گا۔ (پیدائش 11:9-15) 
چنانچہ، ہم دیکھتے ہیں کہ نوح کے طوفان کی کہانی اس عہدی وعدے کے ساتھ ختم ہوتی ہے کہ طوفان پھر کبھی زمین کو تباہ نہیں کرے گا، اور خدا نے بادلوں میں اپنی کمان (قوسِ قزح) کو اس پکے نشان کے طور پر رکھا کہ وہ اس وعدے کو کبھی نہیں بھولے گا۔ اختتام پر کیا گیا یہ عہدی وعدہ    قدیم تاریخ میں نوح کو حاصل اہمیت کی طرف اشارہ کرتا ہے    ۔ وہ ایک ایسے عہد کا درمیانی  تھا، جو آنے والی تمام نسلوں تک پھیلا ہوا تھا۔
اس کہانی کے افتتاحی اور اختتامی حصوں کو ذہن میں رکھتے ہوئے، اب ہم طوفان کے بیانیے کے اندرونی  بیانئے کا جائزہ  لے سکتے ہیں۔ درمیانی حصہ تین اہم مراحل میں خدا کے ابتدائی عہد سے آخری عہد کے نئے نظام کی طرف بڑھتا ہے۔
پانی سے نجات  
اس بیانیے کا دوسرا مرحلہ 1:7-16 میں ظاہر ہوتا ہے، جسے ہم نے نوح کی "پانی سے نجات" کا عنوان دیا ہے۔ یہ مواد کافی سادہ اور واضح ہے۔ نوح نے کشتی تیار کی اور اس میں ہر قسم کے جانور  لے کر آیا۔ طوفانی پانی دنیا میں پھوٹ پڑا، لیکن نوح، اس کا خاندان اور وہ جانور جو انہوں نے جمع کیے تھے، کشتی میں محفوظ طریقے سے بند کر دیے گئے تھے۔
خشک زمین پر آمد 
نوح کے طوفان کی کہانی کا چوتھا حصہ دوسرے مرحلے کا ایک ڈرامائی توازن پیش کرتا ہے۔ یہ پیدائش 6:8-19 میں نوح کی خشک زمین پر آمد کو بیان کرتا ہے۔ طوفان تھمنے کے بعد، نوح خشک زمین کے نمودار ہونے کا  منتظر تھا تاکہ وہ کشتی سے باہر نکل سکے۔ انتظار کے ایک وقفے کے بعد، خشک زمین دکھائی دی اور خدا نے نوح کو کشتی چھوڑنے کا حکم دیا، بالکل اسی طرح جیسے اس نے پہلےاُسے  اس میں داخل ہونے کا حکم دیا تھا۔
الٰہی یادآوری 
اب ہم اس بیانیے کے مرکز یا  اہم موڑ   یعنی پیدائش 17:7–5:8 کو دیکھ سکتے ہیں ، جسے ہم نے نوح کی "الٰہی یادآوری" کا عنوان دیا ہے۔ یہ آیات طوفان کی شدت اور زمین پر موجود ہر جاندار کی تباہی کی تفصیل سے شروع ہوتی ہیں۔ لیکن اس حصے کے اختتام تک، طوفان تھمنا شروع ہو جاتا ہے۔
اب، اس حصے کے بالکل مرکز میں ایک سادہ مگر گہرا جملہ ہے جو اس بات کی نشاندہی کرتا ہے کہ خدا نے کیوں بپھرے ہوئے طوفان کو پرسکون کرنا شروع کیا۔ پیدائش 1:8 میں موسیٰ نے لکھا کہ طوفان کے عین درمیان:
خُدا نے نُوحؔ کو اور کُل جان داروں اور کُل چَوپایوں کو جو اُس کے ساتھ کشتی میں تھے یاد کِیا اور خُدا نے زمِین پر ایک ہوا چلائی اور پانی رُک گیا۔ (پیدائش 1:8) 
اپنی عظیم رحمت کی وجہ سے  ، خدا اس عہد کو نہیں بھولا جو اس نے نوح اور اس کے ساتھ موجود لوگوں سے کیا تھا۔ اس نے کشتی کے مسافروں کو یاد کیا، اور ان کی خاطر بپھرے ہوئے طوفان کے خلاف کام کیا۔
نوح کے طوفان کا یہ خاکہ کہانی کے بنیادی مقاصد کو اجاگر کرتا ہے۔ موسیٰ نے طوفان  کا بیانیہ، نجات  کی ایک کہانی کے طور پر لکھا۔ اگرچہ زمین کے بدکاروں پرخُدا کی  عدالت  آئی، لیکن موسیٰ کا اصل مقصد یہ دکھانا تھا کہ نوح کے ذریعے خدا انسانیت کو عظیم برکات کی دنیا میں لے آیا۔
اب جبکہ ہم نے پیدائش 9:6–9:11 کے پہلے حصے کا جائزہ لے لیا ہے، تو  اب ہم  دوسرے بڑے حصے یعنی پیدائش 18:9–9:11 میں "نئے نظام"  پر نظر ڈالیں گے۔
نیا نظام
ابواب 9 سے 11 میں موسیٰ کا نئے نظام کا بیان، دو بنیادی اکائیوں میں تقسیم ہوتا ہے۔ ایک طرف، پیدائش 18:9–32:10  میں نوح کے بیٹوں پر توجہ نظر آتی ہے۔ دوسری طرف، پیدائش 1:11-9 بابل کے شہر کی شکست سے متعلق ہے۔ اگرچہ یہ واقعات  شروع میں ایک دوسرے کے ساتھ  غیر متعلق معلوم ہو سکتے ہیں، لیکن ہم دیکھیں گے کہ یہ درحقیقت دنیا کے نئے نظام کا  ایک نمونہ تخلیق کرنے کے لیے مل کر کام کرتے ہیں۔ یہ  اس وقت سے آگے کی عالمی تاریخ کی مرکزی خصوصیات کو ترتیب دیتے ہیں۔ آئیے پہلے نوح کے بیٹوں کے احوال اور اس نئی ترتیب یافتہ دنیا کے تصور میں ان کے کردار کو دیکھتے ہیں۔
نوح کے بیٹے 
پیدائش کے 9ویں اور 10ویں ابواب میں نوح کے بیٹوں کا  بیانیہ  ایک عنوان اور دو اہم حصوں پر مشتمل ہے۔ 18:9-19 میں ہمیں ایک عنوان ملتا ہے جو اس بات کی نشاندہی کرتا ہے کہ پیدائش کا یہ حصہ بنیادی طور پر نوح کے تین بیٹوں اور زمین پر ان کی تقسیم پر  مرکوز  ہے۔
اس عنوان کے مطابق، نوح کے بیٹوں کا    بیانیہ  دو اہم حصوں میں تقسیم ہوتا ہے۔ پہلی بات یہ کہ 20:9-29  کے واقعات  بیٹوں کے درمیان فرق کو واضح کرتے ہیں۔ اور دوسری بات یہ کہ 1:10-32 نوح کے بیٹوں اور ان کی نسلوں کی تقسیم کو بیان کرتی ہے۔ ان حصوں کو الگ الگ دیکھنا  بہتر ہوگا۔
باب 20:9-29 پیدائش کا وہ مشہور حوالہ ہے جو حام کے بیٹے کنعان پر لعنت کی بات کرتا ہے۔دیکھیں  کہ موسیٰ نے پیدائش 24:9-27 میں کیا لکھا:
 جب نُوحؔ اپنی مَے کے نشہ سے ہوش میں آیا تو جو اُس کے چھوٹے بیٹے نے اُس کے ساتھ کِیا تھا اُسے معلُوم ہُؤا۔  اور اُس نے کہا کہ کنعانؔ ملعُون ہو۔وہ اپنے بھائِیوں کے غُلاموں کا غُلام ہو گا۔پِھر کہا خُداوند سِمؔ کا خُدا مُبارک ہواور کنعاؔن سِمؔ کا غُلام ہو۔خُدا یافتؔ کو پَھیلائےکہ وہ سِمؔ کے ڈیروں میں بسےاور کنعاؔن اُس کا غُلام ہو۔(پیدائش 24:9-27) 
آسان الفاظ میں، یہ ان واقعات کا    بیانیہ ہے جو نوح کی اولاد کے درمیان ایک بڑے فرق کا باعث بنے۔ نوح نے حام کے بیٹے کنعان پر لعنت کی؛ کنعان اپنے بھائیوں کا ادنیٰ ترین غلام ہوگا۔ تاہم، نوح نے اپنے دوسرے بیٹوں سم اور یافت کے لیے برکت کے کلمات کہے، کیونکہ انہوں نے اس کے ساتھ احترام کا برتاؤ کیا تھا۔
موسیٰ نے طوفان کے بعد نئے نظام کی اپنی تفصیل میں اس کہانی کو اس لیے شامل کیا کیونکہ پوری انسانی نسل نوح کے ان تین بیٹوں سے نکلی تھی۔ یہاں پیدا ہونے والے فرق ان انسانی تعلقات کی حرکیات کا باعث بنے جو بائبل کی تاریخ میں اس وقت سے آگے  نظر آتے ہیں۔
نوح کے بیٹوں کے درمیان فرق کے بارے میں اس نکتہِ نظر   کی تصدیق باب 10 سے ہوتی ہے جس میں اُس   کے بیٹوں کی نسلی  تقسیم کا ذکر ملتا ہے۔ ان نسلوں پر نظر ڈالتے ہوئے جو نوح کے ایام کے بہت بعد آئیں، پیدائش 10 میں موسیٰ نے ان مقامات کی ایک  فہرست دی ہے جہاں حام، سم اور یافت کی اولاد پوری دنیا میں پھیلی۔ پیدائش 10 کے مطابق، یافت کی نسل نے کنعان کے شمال، شمال مشرق اور شمال مغرب کے علاقوں پر قبضہ کیا۔ چند استثنائی صورتوں کے علاوہ، حامی نسل شمالی افریقہ کی طرف بڑھی، اور حام کا خاص بیٹا، یعنی کنعان، ملکِ کنعان میں آباد ہوا، جو اسرائیل کی موعودہ زمین ہے۔ سامی یا سیمیٹک لوگ زیادہ تر جزیرہ نما عرب کے علاقوں میں آباد ہوئے۔
پیدائش 10 کا ریکارڈ انتہائی مخصوص نوعیت کا  ہے اور اسے ہجرت کے صرف عمومی نمونے فراہم کرنے کے لیے  تشکیل دیا گیا ہے۔ لیکن یہ عمومی نمونے موسیٰ کے لیے ان طویل مدتی نمونوں کی وضاحت کرنے کے لیے کافی تھے جنہوں نے طوفان کے بعد نئے نظام میں انسانی  سرگرمیوں  کو نمایاں کیا۔
اب جبکہ ہم نے پیدائش 9-10 میں نوح کے بیٹوں پر موسیٰ کی توجہ کی ادبی ساخت دیکھ لی ہے، ہم طوفان کے بعد نئے نظام کے دوسرے حصے یعنی 1:11-9 میں بابل کے شہر کی شکست کو دیکھیں گے۔
بابل کی شکست   
بابل کے برج کی کہانی پانچ متوازن ڈرامائی مراحل میں تقسیم ہوتی ہے۔ آیات 1 اور 2 کا پہلا مرحلہ انسانیت کی بڑی  اکثریت کے ایک ساتھ ہونے سے شروع ہوتا ہے۔ لیکن اس کے برعکس، یہ بیانیہ آیات 8 اور 9 پر ختم ہوتا ہے جہاں ہم  دیکھتے ہیں کہ خدا نے انسانیت کو پوری زمین پر منتشر کر دیا کیونکہ اس نے انسانی زبان میں اختلاف ڈال دیا تھا۔ انسانیت ایک زبان کے ساتھ اکٹھے ہونے سے بکھرنے اور بہت سی زبانیں رکھنے تک کیسے پہنچی؟ درمیانی حصہ وضاحت کرتا ہے کہ اصل میں کیا ہوا تھا۔
آیات 3 اور 4 کا دوسرا مرحلہ  لوگوںاُن  منصوبے کی رپورٹ دیتا ہے    ۔ ان کا ارادہ ایک ایسا شہر تعمیر کرنا تھا جس میں ایک عظیم برج ہو جو آسمان تک پہنچے تاکہ وہ ہمیشہ کے لیے مشہور ہو جائیں اور مکمل طور پر ناقابلِ تسخیر بن جائیں۔ بہر حال، آیات 6 اور 7 میں اس بیانیے کا چوتھا مرحلہ خدا کے جوابی منصوبے کی رپورٹ دے کر اس انسانی منصوبے کے ساتھ  توازن قائم کرتا ہے۔ خدا نے اپنی آسمانی فوج کو لوگوں کی زبان میں خلل ڈال کر شہر پر حملہ کرنے کے لیے بلایا اور اس طرح شہر اور اس کے برج کی تعمیر کو روک دیا۔
اس کہانی کا موڑ آیت 5 میں ظاہر ہوتا ہے، جہاں خدا  شہر اور اس کے برج    کو دیکھنے اُترا۔ جیسے ہی خدا نے شہر اور اس کے باشندوں کے مغرور انہ منصوبوں کو دیکھا، اس نے بابل کے شہر کا خاتمہ کرنے کا فیصلہ کیا۔
چنانچہ، ہم دیکھتے ہیں کہ موسیٰ کے مطابق، طوفان کے بعد کی زندگی اس فردوس سے بہت دور تھی جس کی ہم توقع کر سکتے تھے۔ اس کے برعکس، نوح کے بیٹوں کا احوال ظاہر کرتا ہے کہ نئے نظام میں انسانوں کے مختلف گروہوں کے درمیان پیچیدہ معاملات شامل ہیں۔ اس میں خدا کی مزید نافرمانی کے ساتھ ساتھ ان لوگوں کی خدا کے ہاتھوں حتمی شکست بھی شامل ہے جو اس کی حکم عدولی کرتے ہیں۔ اگرچہ نئے نظام کی یہ ساختیں ہمارے جدید دور میں عجیب لگ  سکتی ہیں، لیکن ہم دیکھیں گے کہ یہ  اُن اسرائیلیوں کے تجربات سے واضح طور پر مطابقت رکھتی تھیں  جن کے لیے موسیٰ نے سب سے پہلے یہ ابواب لکھے تھے۔
اب جبکہ ہم نے پیدائش 9:6–9:11 کی ادبی ساخت دیکھ لی ہے، ہم دوسرا سوال پوچھ سکتے ہیں: موسیٰ نے طوفان اور اس کے نتیجے میں بننے والے نئے نظام کا یہ احوال کیوں لکھا؟ جب اسرائیلی موعودہ زمین کی طرف اس  کے پیچھے چل  رہے تھے وہ ا ُن  اسرائیلیوں کو کیا اسباق سکھا رہا تھا ؟

اصل مفہوم

  ہم  یہ تو ضرور کہہ سکتے ہیں  کہ موسیٰ نے نوح کے طوفان اور نئے نظام   کے بارے میں اس لیے لکھا تاکہ اسرائیل کو قدیم تاریخ کے اس دور کے حقائق سے آگاہ کر سکے۔ تاہم، اس  کے بیانئے کا جھکاؤ  اس قدر مخصوص  موضوعات کی طرف ہے کہ یہ سوچنا مشکل ہے کہ اس کے ذہن میں صرف یہی کچھ تھا۔ موسیٰ نے نہ صرف ماضی کی رپورٹ دینے کے لیے لکھا، بلکہ اپنے دور میں  بنی اسرائیل کی رہنمائی کے لیے بھی لکھا۔
ہم موسیٰ کے مقصد کو پیدائش 9:6–9:11 کے تین حصوں پر نظر ڈال کر واضح کریں گے: پہلے، ہم طوفان کے بیانیے کے اصل معنی کا جائزہ لیں گے؛ اور پھر ہم نوح کے بیٹوں کے بارے میں موسیٰ کےبیان  کی طرف مڑیں گے؛ اور آخر میں، ہم قدیم تاریخ کے آخری حصے—بابل کی شکست—کے اصل اثرات پر توجہ دیں گے۔ آئیے پہلے ان طریقوں کو دیکھتے ہیں جن سے موسیٰ نے نوح کے طوفان کو اپنے دور کےبنی  اسرائیل کے تجربے سے جوڑا۔
نجات  کا طوفان
موسیٰ کی جانب سے  طوفان کے بیانیے کے استعمال کو جاننے کے لیے، ہم کہانی کے دو پہلوؤں پر نظر ڈالیں گے: پہلا، وہ تعلقات جو اس نے طوفان اور خروج کے درمیان قائم کیے؛ اور دوسرا،  بنی اسرائیل کے لیے ان تعلقات کے اثرات۔ موسیٰ نے نوح کو اس انداز سے پیش کر کے طوفان اور اپنے دور کے درمیان تعلق قائم    کیا جو خود اس کی اپنی زندگی اور خدمت   سے بہت مشابہت رکھتا تھا ۔ اب، یہ یقینی ہے کہ نوح اور موسیٰ کی زندگیاں کئی لحاظ سے مختلف تھیں، اور ان اختلافات کو نظر انداز نہیں کیا جا سکتا۔ تاہم، یہ بھی واضح ہے کہ موسیٰ نے جان بوجھ کر نوح کی تصویر کشی اس طرح کی کہ اس کے اسرائیلی قارئین ،نوح کو موسیٰ کے پیش رو یا اس کے عکس کے طور پر دیکھیں۔
نوح اور موسیٰ کے درمیان مشابہت  
نوح اور موسیٰ کے درمیان کم از کم آٹھ اہم  مشابہتی تعلقات پائے جاتے ہیں۔ سب سے پہلے، موسیٰ نے "ظلم و تشدد" کے تصور کے ذریعے اپنے اور نوح کے درمیان ایک ربط قائم کیا۔ آپ کو یاد ہوگا کہ پیدائش 13:6 کے مطابق نوح کے دور کا طوفان اس لیے آیا کیونکہ دنیا ظلم و تشدد سے بھر گئی تھی۔ جیسا کہ خروج کے پہلے اور دوسرے ابواب سے واضح ہوتا ہے، موسیٰ کی بلاہٹ سے پہلے مصریوں نے بنی اسرائیل پر بہت زیادہ  ظلم و تشدد کیا تھا۔ مصر سے موسیٰ کی روانگی ، بنی اسرائیل پر کیے گئے اسی تشدد کا  ردِعمل  تھی۔ چنانچہ، نوح اور موسیٰ دونوں کا کام تشدد سے نجات  دلانا تھا۔
دوسرا تعلق موسیٰ کے لفظ "کشتی" یا "صندوق" (ark) کے استعمال میں ظاہر ہوتا ہے۔ پیدائش 6 سے 9 تک نوح کی کشتی کے لیے عبرانی لفظ تیواہ (tevah) استعمال ہوا ہے۔ دلچسپ بات یہ ہے کہ پوری توریت میں موسیٰ نے لفظ تیواہ صرف ایک اور جگہ یعنی خروج 3:2، 5 میں استعمال کیا ہے۔ وہاں اس نے اس ٹوکری کا ذکر کیا جس میں اس کی ماں نے اسے رکھا تھا اور اسے ایک چھوٹی کشتی یا تیواہ قرار دیا۔ اگرچہ نوح کی کشتی دیو قامت تھی جبکہ موسیٰ کی ٹوکری بہت چھوٹی، لیکن موسیٰ نے اس حقیقت کی طرف اشارہ کیا کہ وہ اور نوح دونوں ایک تیواہ کے ذریعے پانی کی موت سے بچائے گئے تھے۔
تیسری بات یہ کہ الٰہی عہد کی اہمیت بھی نوح کو موسیٰ کے پیش رو کے طور پر قائم کرتی ہے۔ جیسا کہ ہم نے دیکھا، پیدائش 18:6 اور 11:9-17 کے مطابق، نوح نے پوری انسانی نسل کی طرف سے خدا کے ساتھ عہد کیا۔ لیکن بلاشبہ ہم جانتے ہیں کہ اسرائیل کے لیے موسیٰ کی بنیادی  خدمت  میں سے ایک، الٰہی عہد  کے  درمیانی کا کردار ادا  کرنا تھا۔ جیسا کہ خروج 19 سے 24 تک بڑی وضاحت سے بیان کیا گیا ہے، جب بنی اسرائیل کوہِ سینا پر آئے تو موسیٰ کو یہوواہ کے ساتھ ایک خاص عہد میں ان کی قیادت کے لیے چنا گیا تھا۔
پانی کے ذریعے  سزا  کا تصور  ان دونوں آدمیوں کے درمیان چوتھا تعلق قائم کرتا ہے۔ پیدائش 6 سے 9 میں، خدا نے نوح اور ان کے خاندان کو ایک ایسے طوفان سے بحفاظت گزار کرنجات دی جس نے زمین کے بدکاروں کو تباہ کر دیا تھا۔ اور بالکل اسی طرح، جیسا کہ خروج 13 سے 15 ہمیں بتاتا ہے، موسیٰ، بنی  اسرائیل کو بحیرہ قلزم  کےاُن  پانیوں سے گزار کر مصر سے باہر لے آیا، جن پانیوں نے   ظالموں مصریوں  کی فوج کو تباہ کر دیا۔
پانچویں بات یہ کہ خدا نے نوح اور موسیٰ دونوں کے ایام میں پانی کو پیچھے ہٹانے کے لیے ہوا بھیجی۔ جیسا کہ ہم نے پڑھا، پیدائش 1:8 کے مطابق، خدا نے نوح کے طوفان کے پانی کو پیچھے ہٹانے کے لیے ہوا چلائی۔ اسی طرح، خروج 21:4 کے مطابق، بحیرہ قلزم پر "خداوند نے تیز مشرقی ہوا کے ذریعے سمندر کو پیچھے ہٹا دیا"۔
چھٹا تعلق جانوروں  کے ذکر میں  ظاہر ہوتا ہے۔ جیسا کہ پیدائش 19:6  کا حوالہ ہمیں بتاتا ہے، خدا نے نوح کو کشتی میں جانور لانے کا حکم دیا۔ خروج کی کتاب میں کم از کم چار مقامات پر ان بہت سے جانوروں کا ذکر ہے جو اسرائیلیوں کے ساتھ مصر سے نکلے تھے۔ جس طرح خدا نے نوح کے لیے مقرر کیا کہ وہ اپنے دور کی دنیا میں جانور لائے، اسی طرح خدا نے یہ بھی مقرر کیا کہ موسیٰ موعودہ زمین میں جانور لے کر آئے۔
ساتواں، الٰہی یادآوری  کا موضوع بھی نوح اور موسیٰ کو جوڑتا ہے۔ آپ کو یاد ہوگا کہ پیدائش 1:8 میں، جب نوح کے ایام میں طوفانی پانی بپھرا ہوا تھا، خدا نے نوح کی خاطر کام کیا کیونکہ اُس نے اُسے یاد کیا۔ خدا نے نوح سے عہد کیا تھا کہ وہ اسے طوفان سے بحفاظت نکالے گا، اور اس نے اس عہد کو یاد رکھا۔ بالکل اسی طرح، خدا نے موسیٰ سے کہا  کہ اس نے اسرائیل کو مصر سے اس لیے چھڑایا کیونکہ اس نے اپنے عہد کو یاد رکھا۔ سنیں کہ خدا نے خروج 5:6 میں موسیٰ سے کیا کہا:
مَیں نے بنی اِسرائیل کے کراہنے کو بھی سُن کر جِن کو مِصریوں نے غُلامی میں رکھ چھوڑا ہے اپنے اُس عہد کو یاد کِیا ہے۔ (خروج 5:6) 
الٰہی یادآوری نے طوفان اور خروج دونوں میں اہم  کردار ادا کیا۔
آخر میں، فطرت کی برکت بھی نوح کو موسیٰ سے منسوب کرتی ہے۔ نوح انسانی نسل کو ایک ایسی نئی دنیا میں لے آیا جہاں خدا نے وعدہ کیا تھا کہ وہاں  ایک پائیدار اور مستحکم قدرتی نظام ہوگا جو انسانیت کے لیے فائدہ مند ہوگا۔ اسی طرح، موسیٰ نے اسرائیل کو بتایا کہ موعودہ زمین میں بھی فطرت اسی طرح مستقل اور مفید  رہے گی۔
نوح اور موسیٰ کے درمیان ان تعلقات کو ذہن میں رکھتے ہوئے، اب ہم اسرائیل کی قوم کے لیے ان مماثلتوں کے اثرات کو دیکھ سکتے ہیں۔ موسیٰ نے یہ تعلقات کیوں آشکار کیے؟
اثرات  
اس بیانئے کے اصل اثرات کو سمجھنے کے لیے، ہمیں یہ یاد رکھنا چاہیے کہ اسرائیل کے لوگوں نے موسیٰ کے خلاف شدید بغاوت کی تھی۔ اس کے اختیار اور خروج و تسخیر کے اس کے پروگرام کی حکمت پر سوال اٹھائے تھے۔ موسیٰ نے اپنے اور نوح کے درمیان  یہ نسبت اپنی خدمت   کو درپیش ان چیلنجز کی وجہ سے قائم کی۔
خدا نے نوح کو نجات  کے طوفان میں انسانیت کو  ہولناک تشدد سے چھڑانے اور انسانی نسل کو عظیم برکات کی ایک نئی دنیا میں دوبارہ قائم کرنے کے لیے استعمال کیا تھا۔ اور بالکل اسی طرح، خدا نے موسیٰ کو منتخب کیا تھا تاکہ وہ بنی  اسرائیل کو مصر کے ہولناک ظلم و تشدد سے بچائے اور انہیں موعودہ زمین کی ایک نئی دنیا میں لے جائے۔ اسرائیل کے لیے موسیٰ کا منصوبہ نوح کے طوفان سے اس قدر مشابہت رکھتا  تھا کہ کوئی بھی حقیقت پسندانہ طور پر اس بات سے انکار نہیں کر سکتا تھا کہ یہ خدا کے ہاتھ کا کام ہے۔
اب جبکہ ہم نےنجات  کے طوفان کے اصل معنی دیکھ لیے ہیں، ہم پیدائش 18:9–32:10 میں نوح کے بیٹوں کے بارے میں موسیٰ کے ریکارڈ کی طرف رُخ کریں گے۔
نوح کے بیٹے
موسیٰ نے اپنی قدیم تاریخ میں یہ ذکر  کیوں شامل کیا؟ اسرائیل کی توجہ ان معاملات کی طرف مبذول کرانے کا اس کا مقصد کیا تھا؟ موسیٰ کے ریکارڈ کے اس حصے کا جائزہ لینے کے لیے، ہم تین مسائل پر نظر ڈالیں گے: پہلا، کنعان پر اس کی خصوصی توجہ؛ دوسرا، تنازعہ کا موضوع؛ اور تیسرا، اسرائیل  پر  ان تصورات کے اثرات۔ سب سے پہلے اس بات پر غور کریں کہ موسیٰ نے کنعان پر کس طرح توجہ دی۔
کنعان  
آپ کو یاد ہوگا کہ نوح اپنی مئے کے نشے  کی نیند سے جاگا اور اسے احساس ہوا کہ حام نے اس کی بے عزتی کی ہے، جبکہ سم اور یافت نے اس کی عزت کی ہے۔ اب یہ بات بالکل معقول معلوم ہوتی کہ نوح حام سے ناراض ہوتا اور اس پر لعنت کرتا، بالکل اسی طرح جیسے اس نے اپنے دوسرے بیٹوں کو برکت دی۔ لیکن ایسا نہیں ہوا۔ دیکھیں کہ نوح نے پیدائش 25:9-27 میں  پُوری  بات  کیا  کی:
کنعانؔ ملعُون ہو۔وہ اپنے بھائِیوں کے غُلاموں کا غُلام ہو گا۔پِھر کہا خُداوند سِمؔ کا خُدا مُبارک ہواور کنعاؔن سِمؔ کا غُلام ہو۔خُدا یافتؔ کو پَھیلائےکہ وہ سِمؔ کے ڈیروں میں بسےاور کنعاؔن اُس کا غُلام ہو۔(پیدائش 25:9-27)  
جیسا کہ ہم اس حوالے میں دیکھتے ہیں، سم اور یافت کو ان کی راستبازی کا مناسب اجر ملا، لیکن یہاں حام کا ذکر تک نہیں کیا گیا۔ اس کے بجائے، یہ حام کا بیٹا کنعان تھا جس پر نوح کی لعنت پڑی۔
جب ہم اس کہانی کو غور سے دیکھتے ہیں، تو ہم دیکھتے ہیں کہ حام اپنے بھائیوں سے مختلف کردار ادا کرتا ہے۔ مختصراً یہ کہ، حام کی اس حقیقت کے علاوہ کوئی خاص اہمیت نہیں کہ وہ کنعان کا باپ تھا۔ غور کریں کہ موسیٰ نے اس بیانیے میں حام کے بارے میں کیا لکھا۔ 18:9 میں ہم پڑھتے ہیں:
 نُوحؔ کے بیٹے جو کشتی سے نِکلے سِمؔ حامؔ اور یافتؔ تھے اور حام کنعانؔ کا باپ تھا۔ (پیدائش 18:9) 
یہی شناخت 22:9 میں بھی  دکھائی دیتی  ہے:
کنعانؔ کے باپ حامؔ نے اپنے باپ کو برہنہ دیکھا (پیدائش 22:9) 
کئی لحاظ سے، حام اس کہانی کے پس منظر میں چلا جاتا ہے اور اس کا بیٹا کنعان، سم اور یافت کے ساتھ اس کی جگہ لے لیتا ہے۔
کنعان پر موسیٰ کے خصوصی زور کو ذہن میں رکھتے ہوئے، اب ہم دوسرےمسئلے  کی طرف مڑ سکتے ہیں جو نوح کے بیٹوں کے بیان  میں ظاہر ہوتا ہے—یعنی طوفان کے بعد نئے نظام میں اختلاف کی ابتدا۔
اختلاف 
اختلاف  کا موضوع نوح کے بیٹوں  کے ذکر  میں ایک کلیدی کردار ادا کرتا ہے۔ اس موضوع کو نظر انداز کرنے کا مطلب کہانی کے سب سے اہم پہلو کو نظر انداز کر  دینا ہے۔ ت اختلاف  کا یہ تصور پیدائش 25:9-27 میں بھی ظاہر ہوتا ہے:
" کنعانؔ ملعُون ہو۔وہ اپنے بھائِیوں کے غُلاموں کا غُلام ہو گا۔پِھر کہا خُداوند سِمؔ کا خُدا مُبارک ہواور کنعاؔن سِمؔ کا غُلام ہو۔خُدا یافتؔ کو پَھیلائےکہ وہ سِمؔ کے ڈیروں میں بسےاور کنعاؔن اُس کا غُلام ہو۔(پیدائش 25:9-27)  
غور کریں کہ موسیٰ نے اس حوالے میں کنعان کی لعنت کو تین بار دہرا کر اختلاف  کے یقینی ہونے پر کتنا زور دیا ہے۔ آیت 25 میں، اس نے یہ لعنت سنائی کہ کنعان "ادنیٰ ترین غلام" ہوگا، یعنی غلامی کی وہ بدترین قسم جس کا تصور کیا جا سکتا ہے۔ آیت 26 میں، نوح نے پیش گوئی کی کہ کنعان سم کا غلام ہوگا۔ اور آیت 27 میں، موسیٰ نے مزید کہا کہ کنعان یافت کا بھی غلام بن جائے گا۔ اس تکرار کے ذریعے، موسیٰ نے اس حقیقت پر زور دیا کہ کنعان یقیناً اپنے بھائیوں کے ہاتھوں مغلوب ہوگا۔
اس کے علاوہ، یہ نوٹ کرنا ضروری ہے کہ یہ آیات سم کو کنعان پر اصل فاتح کے طور پر پیش کرتی ہیں۔ آیت 27 میں ان الفاظ  کو دیکھیں: " خُدا یافتؔ کو پَھیلائےکہ وہ سِمؔ کے ڈیروں میں بسےاور کنعاؔن اُس کا غُلام ہو۔"  ان کا بہتر ترجمہ یہ ہو سکتا ہے کہ "خدا یافت کی سرحد کو اس طرح بڑھائے کہ وہ سم کے خیموں میں بسے تاکہ کنعان اس کا غلام بن سکے۔" نوح کا مقصد یہ معلوم ہوتا ہے کہ کنعان صرف اسی صورت میں یافت کا مطیع ہوگا جب یافت سم کے ساتھ اپنی قوتیں یکجا کرے گا۔ درحقیقت، موسیٰ کا یہ ماننا تھا کہ کنعان کو زیر کرنے میں سم کو قیادت کرنی تھی۔ چنانچہ ہم اس اقتباس میں دیکھتے ہیں کہ موسیٰ نے طوفان کے بعد نئے نظام کی ایک ایسی اہم خصوصیت قائم کی جس کی توقع شاید ہی کی جا سکتی تھی۔ وہ سمجھتا تھا کہ انسانیت کا مستقبل ایک ایسے ڈرامائی تنازعہ پر مشتمل ہوگا جس میں سم کی اولاد کنعان کی اولاد کو مغلوب کرے گی۔
نوح کے بیٹوں اور تنازعہ کے موضوع پر موسیٰ کی اس خاص توجہ کی روشنی میں، اب  ہم قدیم  بنی اسرائیل پر  اس کے اصل اثرات  دیکھ سکتے  ہیں۔
اثرات 
موسیٰ نے طوفان کے بعد نئے نظام کے اپنے ریکارڈ میں ان واقعات کو کیوں شامل کیا؟ دراصل، موسیٰ کے پاس نئے نظام کو اس طرح بیان کرنے کی ایک بہت ہی خاص وجہ تھی۔ سم اور کنعان کے درمیان یہ تنازعہ براہِ راست اس کے اسرائیلی قارئین کی ضروریات  سے مطابقت رکھتا تھا۔ یہ ان کی زندگیوں کے ایک اہم پہلو پر توجہ مرکوز کرتا تھا۔
موسیٰ کے مقصد کو سمجھنےکا  کلیدی نکتہ  پیدائش 18:10-19 میں ظاہر ہوتا ہے۔ کنعان کی کچھ اولادوں کی فہرست دینے کے بعد، موسیٰ نے لکھا کہ:
بعد میں کنعانی قبِیلے پَھیل گئے۔  اور کنعانِیوں کی حد یہ ہے۔ صَیدا ؔسے غَزّہ ؔتک جو جرار ؔکے راستے پر ہے۔ پِھر وہاں سے لسعؔ تک جو سدُوؔم اور عمُورہؔ اور ادمہؔ اور ضِبیان ؔکی راہ پر ہے۔ (پیدائش 18:10-19)۔
یہ مخصوص جغرافیائی حوالے موسیٰ کے اسرائیلی قارئین کے لیے جانے پہچانے تھے۔ کنعان کی اولاد، یا کنعانی، اس خطے میں آباد ہوئے تھے جو شمال سے جنوب تک صیدون سے غزہ تک، اور سدوم و عمورہ کے علاقے تک پھیلا ہوا تھا۔ موسیٰ خاص طور پر کنعان کی ان نسلوں کے بارے میں فکر مند تھا جو موعودہ زمین میں آباد ہو گئی تھیں۔ خدا کی طرف سے خاص طور پر بلائی گئی سامی قوم ہونے کے ناطے، بنی  اسرائیل کے لوگوں کو کنعانیوں کی اس زمین میں داخل ہونا تھا اور اسے اپنی ملکیت کے طور پر حاصل کرنا تھا۔
چنانچہ، ہم دیکھتے ہیں کہ نوح کے بیٹوں  کے بارے میں موسیٰ کا بیان محض ماضی کا احوال دینے کے لیے   نہیں  لکھا گیا تھا۔ اسے اسرائیل کے لیے موسیٰ کے اس بلاوے کے پس منظر کے طور پر تیار کیا گیا تھا کہ وہ تسخیر کے لیے آگے بڑھیں، بالکل ویسے ہی جیسے خدا نے قدیم تاریخ میں طےکیا تھا۔ نتیجے کے طور پر، وہ اسرائیلی جو کنعان کی زمین لینے کے لیے موسیٰ  کی پُکار  کی مزاحمت کر رہے تھے، وہ صرف موسیٰ کی مزاحمت نہیں کر رہے تھے۔ وہ درحقیقت خدا کے منصوبے کی مزاحمت کر رہے تھے، یعنی اس نظام کی جو خدا نے طوفان کے بعد کی دنیا کے لیے قائم کیا تھا۔
اب جبکہ ہم نے دیکھ لیا ہے کہ طوفان اور نوح کے بیٹوں کے احوال اصل اسرائیلی قارئین پر کیسے لاگو ہوتے ہیں،  تو ہم تیسرے پہلو کی طرف مُڑیں گے: یعنی پیدائش 1:11-9 میں بابل کی شکست کے بارے میں لکھتے وقت موسیٰ کا  اصل  ارادہ کیا تھا۔
بابل کی شکست
  موسیٰ کیا  چاہتا تھا کہ بنی اسرائیلی بابل کی شکست کی کہانی کا اپنی زندگیوں پر اطلاق  کیسےکریں؟  یہ سمجھنے کے لیے ہم اس احوال  کے تین پہلوؤں کا جائزہ لیں گے: پہلا، شہر کے بارے میں موسیٰ کی تفصیل؛ دوسرا، یہوواہ کی فتح کی تفصیل؛ اور تیسرا، ان اسرائیلیوں کے لیے اس کے اثرات جو موعودہ زمین کی طرف بڑھ رہے تھے۔ آئیے پہلے شہر کی تفصیل پر نظر ڈالتے ہیں۔
شہر  
ہمیں ہاد رکھنا  چاہیے کہ شہر کا نام، بابل  ، اسی شہر سے مطابقت رکھتا ہے جسے بعد میں بیبلون (Babylon) کے نام سے جانا گیا۔ موسیٰ کے وقت تک، بیبلون کا شہر قدیم مشرقِ قریب  میں بہت مشہور تھا۔ یہ کئی سالوں تک تہذیب کا مرکز رہا تھا اور اس کی شہرت افسانوی حد تک پہنچ چکی تھی۔ اس لیے جب موسیٰ نے طوفان کے بعد بابل نامی جگہ کے بارے میں لکھا، تو اس کے اسرائیلی قارئین نے فوری طور پر اس جگہ کو ایک قدیم  اور عظیم شہری مرکز کے  طور پر پہچان لیا ہوگا۔
فتح   
پیدائش 1:11-9 کا دوسرا اہم پہلو وہ انداز ہے جس میں موسیٰ نے اس عظیم قدیم شہر پر یہوواہ کی فتح کو بیان کیا ہے۔ اس کہانی کے کئی مقامات پر، موسیٰ نے بابل کے باشندوں کے  نکتہِ نظر  کا اپنے حقیقی نکتہِ نظر  کے ساتھ موازنہ کر کے خدا کی فتح کی عظمت کو ظاہر کیا ہے۔ مثال کے طور پر،   غور کریں کہ  موسیٰ نے "پراگندہ " ہونے کے تصور، یا عبرانی فعل پُوتس (puts) کو استعمال کیا ہے۔ ایک طرف، بابل کے باشندے اس امکان سے شدید پریشان تھے کہ کہیں وہ پراگندہ  نہ ہو جائیں۔ 11:4 میں ہم دیکھتے ہیں کہ انہوں نے شہر اس لیے بنایا تاکہ وہ " تمام رُویِ زمِین پر پراگندہ(نہ)  ہو  جائیں "۔
لیکن اس کے برعکس، موسیٰ نے دو بار یہ رپورٹ دی کہ خدا نے بالکل وہی کیا جو بابل کے لوگ نہیں چاہتے تھے۔ 8:11 میں ہم پڑھتے ہیں کہ:
خُداوند نے اُن کو وہاں سے تمام رُویِ زمِین میں پراگندہ کِیا ۔ (پیدائش 8:11) 
اور پھر 9:11 میں   لکھا ہے کہ:
وہاں سے خُداوند نے اُن کو تمام رُویِ زمِین پر پراگندہ کِیا۔ (پیدائش 9:11) 
عہد نامہِ قدیم میں لفظ " پراگندہ"   اکثر جنگ میں مکمل شکست کے انتہائی منفی مفہوم میں استعمال ہوتا ہے۔ شکست خوردہ سپاہی تب پراگندہ ہوتے تھے جب ان کے دشمن ان کا پیچھا کرتے  اور فرار ہوتے وقت انہیں قتل کرتےتھے۔ اور اس کہانی میں بھی یہی مفہوم پایا جاتا ہے۔ موسیٰ نے اس کہانی کو یہوواہ کی ایک حیرت انگیز فتح کے احوال کے طور پر پیش کیا۔ یہوواہ نے اپنے آسمانی لشکر کو بابل کے شہر کے خلاف جنگ کے لیے بلایا، تاکہ اس کے فرار ہوتے ہوئے باشندوں کا روئے زمین پر پیچھا کیا جائے۔
ایک اور طریقہ جس میں موسیٰ نے بابل کے باشندوں کے نکتہ نظر کا اپنے نکتہ نظر سے موازنہ کیا، وہ شہر اور اس کے برج کے سائز کے حوالے سے تھا۔ پیدائش 4:11 کے مطابق، بابل کے باشندے ایک ایسا برج چاہتے تھے جو آسمانوں تک پہنچے، جو ان کے دیوتاؤں کی جگہ تھی۔ لیکن موسیٰ نے اس خیال کا مذاق اڑایا۔ اس کے بجائے، پیدائش 5:11 میں اس نے لکھا کہ:
 اور خُداوند اِس شہر اور بُرج کو جِسے بنی آدمؔ بنانے لگے دیکھنے کو اُترا۔ (پیدائش 11:5) 
عبرانی لفظ یارد (yarad)، جس کا ترجمہ یہاں "نیچے اترا" کیا گیا ہے، اس کہانی میں ایک خاص مفہوم رکھتا ہے۔ خدا نے محض شہر کو نوٹ نہیں کیا؛ وہ محض شہر تک نہیں آیا۔ بلکہ، جہاں بابل کے باشندے ایک ایسا برج بنانا چاہتے تھے جو آسمانوں تک پہنچے، موسیٰ نے اس بات پر اصرار کیا کہ یہوواہ کو صرف اس شہر کو دیکھنے کے لیے آسمان کی بلندیوں سے نیچے اترنا پڑا۔ چنانچہ، ہم دیکھتے ہیں کہ موسیٰ نے بابل کے باشندوں کے دعوے پر طنز کیا۔ یہوواہ کے نکتہ نظر سے، یہ شہر ایک ننھے سے ذرے سے زیادہ کچھ نہیں تھا۔
آخر میں، ہمیں یہ نوٹ کرنا چاہیے کہ بابل کی شکست نے موسیٰ کو اس قدیم شہر کی شہرت کی تضحیک کرنے پر کیسے ابھارا۔ شہر کے باشندوں نے اسے "بابل" (Babel) کہا۔ میسوپوٹیمیا کی زبانوں میں، لفظ "بابل" کا مطلب "خدا کا دروازہ" تھا۔ یہ نام اس عقیدے کا اظہار کرتا تھا کہ ان کا بُرج    درحقیقت دیوتاؤں تک پہنچنے کا ایک راستہ ہے، اور وہ آسمانی قوتوں کے ذریعے محفوظ ہیں۔
لیکن شہر کے نام پر موسیٰ کا نکتہ نظر مختلف تھا۔ چونکہ یہوواہ نے بابل کو بری طرح شکست دی تھی، اس لیے یہ شہر واضح طور پر خدا کا دروازہ نہیں تھا۔ تو پھر اس نام کا مطلب کیا تھا؟ موسیٰ کا حیرت انگیز طنزیہ جواب پیدائش 9:11 میں ظاہر ہوتا ہے:
 اِس لِئے اُس کا نام بابلؔ ہُؤا کیونکہ خُداوند نے وہاں ساری زمِین کی زُبان میں اِختلاف ڈالا اور وہاں سے خُداوند نے اُن کو تمام رُویِ زمِین پر پراگندہ کِیا۔ (پیدائش 11:9)۔
اس آیت میں موسیٰ کے طنز کو سمجھنے کے لیے، ہمیں یہ سمجھنے کی ضرورت ہے کہ اس نے دو عبرانی الفاظ کی آوازوں کے ساتھ کیسے کھیلا۔ پہلے اس نے کہا، "اِسی لیے اُس کا نام بابل رکھا گیا۔" بابل کے لیے عبرانی لفظ محض بابل (babel) ہے، جو اس نام کا عبرانی ورژن ہے جسے میسوپوٹیمیا کے لوگ پکارتے تھے۔ لیکن پھر موسیٰ نے وضاحت کی کہ شہر کا یہ نام اس لیے پڑا کیونکہ خداوند نے وہاں انسانی زبان میں اختلاف ڈال دیا یا اسے گڑبڑ کر دیا۔ "اختلاف " یا "گڑبڑ" کے لیے استعمال ہونے والا عبرانی لفظ بالال (balal) ہے، جو عبرانی میں بابل سے اس قدر مشابہ ہے کہ موسیٰ کا طنز کام کر گیا۔ اس نے قدیم شہر کی یہ کہہ کر مذمت کی کہ اسے بابل کہے جانے کی اصل وجہ یہ تھی کہ وہاں بالال یعنی تفرقہ اور الجھن پیدا ہوئی تھی۔ چنانچہ موسیٰ کے نکتہ نظر سے، اس جگہ کے لیے "بابل" کا نام مناسب تھا، اس لیے نہیں کہ یہ خدا کا دروازہ تھا، بلکہ اس لیے کہ یہ الجھن اور اختلاف  کی جگہ تھی، پوری دنیا کے لیے اختلاف کی جگہ۔ اس طنز کے ذریعے، موسیٰ نے بابل کی اس ہیبت ناک شہرت کو مکمل طور پر الٹ دیا جو اس کے دور میں قائم تھی۔ جب اس نے انہیں بتایا کہ ان کے خدا یہوواہ کی فتح نے قدیم تاریخ کے عظیم ترین شہر کو ایک مذاق بنا دیا ہے تو دراصل  اس نے اسرائیلیوں کو ایک طنزیہ واقعے  میں شریک کیا ۔
شہر کی تفصیل اور یہوواہ کی فتح کو ذہن میں رکھتے ہوئے، اب موعودہ زمین کی طرف بڑھنے والے  اسرائیل کے لوگوں کے لیے اس کہانی کے اثرات کو دیکھ سکتے ہیں    ۔
اثرات  
جیسا کہ ہم جانتے ہیں، قادش برنیع میں موسیٰ نے ملکِ کنعان میں جاسوس بھیجے جو بری رپورٹوں کے ساتھ واپس آئے۔ انہوں نے دعویٰ کیا کہ اسرائیل ملکِ کنعان کو فتح نہیں کر سکتا کیونکہ وہاں کی قوتیں بہت زیادہ ہیں۔ نتیجے کے طور پر، اسرائیلیوں نے تسخیر  کے ارادے سے منہ موڑ لیا اور اگلے چالیس سال بیابان میں   میں گزارے۔  صرف   جب اگلی نسل جوان ہوئی تو موسیٰ ایک بار پھر اسرائیل کو کنعان کے خلاف لے جانے کے لیے تیار ہوا۔ ان بری رپورٹوں کا ایک پہلو ہمیں قدیم بابل کی شکست کی اہمیت کو سمجھنے میں مدد دیتا ہے۔ سنیں کہ جاسوسوں نے کنعان کے شہروں کے بارے میں کیا کہا جیسا کہ استثنا 28:1 میں درج ہے:
وہاں کے لوگ ہم سے بڑے بڑے اور لمبے ہیں اور اُن کے شہر بڑے بڑے اور اُن کی فصِیلیں آسمان سے باتیں کرتی ہیں۔ (استثنا 28:1) 
بدقسمتی سے، اس آیت کے اکثر جدید تراجم کنعانی شہروں کی اس تفصیل اور بابل کے برج کے درمیان تعلق قائم کرنے میں ناکام رہتے ہیں۔ جب جاسوسوں نے "آسمان تک اونچی فصیلوں" کی بات کی، تو "آسمان" کے لیے عبرانی لفظ شمائم (shamayim) استعمال ہوا ہے، جس کا ترجمہ اکثر "بہشت" یا "عرش" کیا جاتا ہے۔ درحقیقت، یہ وہی لفظ ہے جو بابل کے برج کے بارے میں استعمال ہوا جب پیدائش 4:11 میں  اسے ایک ایسے برج کے طور پر بیان کیا گیا جو آسمانوں تک پہنچتا ہے  ۔ دونوں صورتوں میں، خیال یہ تھا کہ یہ شہر ناقابلِ تسخیر ہیں کیونکہ وہ آسمان کی بلندیوں تک پہنچتے ہیں۔
چنانچہ، موسیٰ نے قدیم شہرِ بابل اور کنعان کے شہروں کے درمیان ایک تعلق قائم کیا۔ اسرائیلیوں کا خیال تھا کہ کنعان کے شہروں کے گرد دیواریں آسمان تک پہنچتی ہیں، بالکل ویسے ہی جیسے بابل کا برج بنانے والوں کا خیال تھا کہ ان کا بُرج  آسمان تک پہنچ گیا ہے۔ شہرِ بابل اور کنعان کے شہروں کے درمیان یہ تعلق موسیٰ کے مقصد کو واضح کرتا ہے۔ سادہ الفاظ میں، اسرائیل کے لوگوں کے سامنے کنعانی شہر شاید آسمان تک پہنچتے ہوئے محسوس ہوتے ہوں، لیکن وہ پھر بھی یہوواہ کی قدرت کا مقابلہ نہیں کر سکتے تھے۔ قدیم ایام میں، یہوواہ نے انسانیت کے   عظیم ترین شہر کے خلاف کام  کیا، جس کا برج بھی مبینہ طور پر آسمان تک پہنچتا تھا۔ پھر بھی، یہ قدیم شہر، جو کنعان کے کسی بھی شہر سے بڑا تھا، یہوواہ کے ہاتھوں آسانی سے تباہ ہو گیا۔
جس طرح خدا نے قدیم طوفان کے ذریعے انسانی نسل کو ایک نئے نظام  کی طرف  منتقل کیا تھا، اس نے اسرائیل کو  بھی مصر سے چھڑایا تھا۔ اور جس طرح خدا نے سم اور کنعان کے درمیان اختلاف پیدا  کیا تھا، موسیٰ اسرائیل کو کنعانیوں کی زمین کی طرف لے جا رہا تھا۔ اور جس طرح خدا نے بابل کے عظیم شہر کو شکست دی تھی، وہ جلد ہی اسرائیل کو کنعان کے شہروں کے خلاف فتح دینے والا تھا۔ قدیم تاریخ کے ان ابواب سے اسرائیل کے لوگوں کو یہ سمجھنا چاہیے تھا کہ موعودہ زمین کی طرف موسیٰ کی پیروی کرنے کا مطلب دراصل یہ تھا کہ وہ  درست سمت میں قدم  بڑھا رہے تھے ۔
اب تک، ہم نے پیدائش 9:6–9:11 کے موسوی  بیان  کی ادبی ساخت اور اصل معنی دیکھ لیے ہیں۔ اب ہم تیسرے سوال پر غور کرنے  کے لیے تیار ہیں: وہ کون سے طریقے ہیں جن سے ہمیں کلام کے اس حصے  کا اطلاق آج اپنی زندگیوں پر کرنا چاہیے؟
جدید دور میں اطلاق

اپنے معمول کے مطابق، ہم عہد نامہِ جدید کے مطابق  مسیح کی بادشاہی کے تین مراحل   کی تفصیل کی پیروی کرتے ہوئے جدید  دور میں اطلاق کے سوال پر غور کریں گے۔ ہم سب سے پہلے اس بات پر نظر ڈالیں گے کہ نجات  کا طوفان اور اس کے نتیجے میں قائم ہونے والا نیا نظام، مسیح کی پہلی آمد میں بادشاہی کے آغاز   پر کیسے لاگو ہوتا ہے۔ پھر ہم کلیسیا کی پوری تاریخ کے دوران بادشاہی کے تسلسل کے لیے ان معاملات کی اہمیت کی طرف مڑیں گے۔ اور آخر میں، ہم اس بات کا جائزہ لیں گے کہ عہد نامہِ جدید، قدیم تاریخ کے اس حصے کا اطلاق اس وقت بادشاہی کی تکمیل   پر کیسے کرتا ہے جب مسیح جلال کے ساتھ واپس آئے گا۔
جب ہم اس طرح سے موسیٰ کی قدیم تاریخ کے آخری ابواب تک پہنچتے ہیں، تو ہمیں معلوم ہوگا کہ عہد نامہِ جدید، بنی  اسرائیل کے لیے موسیٰ کے اصل مقصد کو مسیح کی بادشاہی کے تین مراحل تک پھیلاتا ہے، یعنی ماضی، حال اور مستقبل میں اس کے کام تک۔ آئیے پہلے ان طریقوں کو دیکھتے ہیں جن سے عہد نامہِ جدید مسیح کی پہلی آمد کی روشنی میں ان موضوعات کو دیکھتا ہے۔
آغاز
بادشاہی کے آغاز میں، مسیح نے اپنے لوگوں کی خاطر   عظیم نجات حاصل کی جو ان موضوعات کے عین مطابق تھے ،جن پر موسیٰ نے پیدائش 9:6–9:11 میں زور دیا تھا۔ ہم ان روابط  کو کم از کم دو طریقوں سے دیکھ سکتے ہیں: وہ عہد جس  کے لئے مسیح نے درمیانی کا کردار ادا کیا، اور وہ فتح جو اس نے حاصل کی۔
عہد  
ایک طرف، مسیح ایک ایسے عہد کے ذریعے اپنے لوگوں کے لیے نجات  لایا جس نے انہیں خدا کی عدالت  کی سزا سے بچا لیا۔ جیسا کہ ہم نے دیکھا، نوح نے ایک عہد کے درمیانی کے طور پر ایک خاص کردار ادا کیا، اور جب موسیٰ نے بنی  اسرائیل کے سامنے اپنی خدمت   کی وضاحت کی  تو اُس نےاس حقیقت  پر مبنی بات کی   ۔ اسی طرح، عہد نامہِ جدید سکھاتا ہے کہ مسیح ہمارا  نجات  دینے والا ہے کیونکہ جب وہ اس زمین پر آیا تو اس نے ایک نئے عہد کے لئے درمیانی  کا کردار ادا کیا۔
اکثر اوقات، مسیحی یہ محسوس کرنے میں ناکام رہتے ہیں کہ مسیح اس زمین پر تب آیا جب خدا کے لوگ الٰہی عدالت کے زیرِ اثر تھے۔ چونکہ اسرائیل نے عہد نامہِ قدیم کے عہدوں کی اس قدر کھلم کھلا خلاف ورزی کی تھی، اس لیے 586 قبل از مسیح میں بابل کے باشندوں نے یروشلم کو تباہ کر دیا اور اسرائیل کے لوگ کبھی بھی غیر ملکی تسلط سے مکمل طور پر چھٹکارا نہ پا سکے۔ لیکن یرمیاہ نبی نے پیش گوئی کی تھی کہ خدا مستقبل میں ایک نیا عہد قائم کر کے اپنے لوگوں کو جلاوطنی کی آگ سے چھڑا لے گا۔ یرمیاہ 31:31 میں نبی نے اعلان کیا:
 دیکھ وہ دِن آتے ہیں خُداوند فرماتا ہے جب مَیں اِسرائیل کے گھرانے اور یہُوداؔہ کے گھرانے کے ساتھ نیا عہد باندُھوں گا۔ (یرمیاہ 31:31) 
جیسا کہ اکثر مسیحی جانتے ہیں، عہد نامہِ جدید سکھاتا ہے کہ یسوع اس زمین پر اس نئے عہد کے درمیانی کے طور پر آیا۔ یسوع نے جب اس نے آخری کھانے  پر اپنے شاگردوں سے بات کی تو اُس نے  خود اس کردار کا اعتراف کیا ۔ جیسا کہ ہم لوقا 20:22 میں پڑھتے ہیں، اس نے ان سے کہا:
یہ پِیالہ میرے اُس خُون میں نیا عہد ہے جو تُمہارے واسطے بہایا جاتا ہے۔ (لوقا 20:22) 
چنانچہ، ہم دیکھتے ہیں کہ جس طرح نوح نے ایک الٰہی عہد کے درمیانی کے طور پر عدالت سے مخلصی دلائی، بادشاہی کے آغاز میں یسوع نے اپنے خون کے ذریعے جو اس نے صلیب پر بہایا، نئے عہد کی درمیانی کر کے ان لوگوں کو عدالت سے بچا لیا جنہوں نے اس پر بھروسہ کیا  ۔
فتح  
نئے عہد کو لانے کے علاوہ، یسوع کی زمینی خدمت  نے مقدس جنگ میں فتح کے موضوع کو بھی پورا کیا۔ موسیٰ نے طوفان کے بعد نئے نظام کے ایک حصے کے طور پر مقدس جنگ کے موضوع پر توجہ مرکوز کی۔ اس نے یہ  بتایا  کہ دنیا کے نئے نظام کے لیے ضروری تھا کہ بنی  اسرائیل کنعان کی تسخیر کے لیے آگے بڑھیں، اور اس نے انہیں ایک عظیم فتح کی یقین دہانی بھی  کرائی۔ اس کے مقابلے میں، سنیں کہ پولس نے کلسیوں 15:2 میں بادشاہی کے آغاز پر مسیح کی فتح کو کس طرح بیان کیا:
 اُس نے حُکُومتوں اور اِختیاروں کو اپنے اُوپر سے اُتار کر اُن کا برملا تماشا بنایا اور صلِیب کے سبب سے اُن پر فتح یابی کا شادِیانہ بجایا۔ (کلسیوں 15:2) 
جیسا کہ ہم یہاں دیکھتے ہیں، یسوع کی اپنی پہلی آمد میں فتح سیاسی نہیں بلکہ روحانی تھی۔ یسوع کی موت اور جی اٹھنے نے ان شیطانی قوتوں اور روحانی اختیاروں کی شکست کا آغاز کیا جو اس کے دور میں دنیا پر راج کر رہے تھے۔ اس کے مخلصی کے کام نے ان کا برملا تماشہ بنایا، بالکل ویسے ہی جیسے یہوواہ نے قدیم شہرِ بابل کا تماشہ بنایا تھا، اور بعد میں کنعان کے عظیم شہروں کو تباہ کیا تھا۔
اس لحاظ سے، یسوع نے نہ صرف اپنے نئے عہد کے ذریعے نجات  دلائی، بلکہ وہ اپنی موت اور جی اٹھنے میں تاریکی کی روحانی قوتوں پر فاتح بھی رہا۔ مسیح کے پیروکار مسیح کی زمینی خدمت   کو اس حتمی فتح کے آغاز کے طور پر دیکھتے ہیں جس کا وعدہ بہت عرصہ پہلے پیدائش کی کتاب میں کیا گیا تھا۔
ہماری  توقع کے عین مطابق   ، عہد نامہِ جدید، پیدائش 9:6–9:11 کے موضوعات کو صرف مسیح کی پہلی آمد سے ہی نہیں جوڑتا۔ وہ بادشاہی کے تسلسل پر بھی لاگو ہوتے ہیں، یعنی اس وقت پر جس میں ہم اب رہ رہے ہیں۔
تسلسل
عہد نامہِ جدید مسیح کی پہلی اور دوسری آمد کے درمیانی وقت کو کم از کم دو ایسے طریقوں سے بیان کرتا ہے جو موسیٰ کی قدیم تاریخ کے آخری ابواب سے تعلق رکھتے ہیں۔ یہ نکتہ نظر   براہِ راست مسیحی زندگی میں بپتسمہ اور روحانی جنگ کی اہمیت سے متعلق ہیں۔ جیسے جیسے ہم اس دور میں مسیحی زندگی گزارتے ہیں، ہمارا واسطہ نوح کے طوفان کی اہمیت اور اس طوفان کے بعد قائم ہونے والے نئے نظام سے پڑتا ہے۔
بپتسمہ  
عہد نامہِ جدید کا ایک حوالہ    خاص طور پر بپتسمہ کو نوح کے دور کےنجات کے طوفان کے تعلق سے بیان کرتا ہے۔ دیکھیں کہ پطرس رسول نے 1 پطرس 20:3-22 میں کیا لکھا:
  جب خُدا نُوح کے وقت میں تحمُّل کر کے ٹھہرا رہا تھا اور وہ کشتی تیّار ہو رہی تھی جِس پر سوار ہو کر تھوڑے سے آدمی یعنی آٹھ جانیں پانی کے وسِیلہ سے بچِیں۔  اور اُسی پانی کا مُشابِہ بھی یعنی بپتِسمہ یِسُوع مسِیح کے جی اُٹھنے کے وسِیلہ سے اب تُمہیں بچاتا ہے۔ اُس سے جِسم کی نجاست کا دُور کرنا مُراد نہیں بلکہ خالِص نیّت سے خُدا کا طالِب ہونا مُراد ہے۔  وہ آسمان پر جا کر خُدا کی دہنی طرف بَیٹھا ہے اور فرِشتے اور اِختیارات اور قُدرتیں اُس کے تابِع کی گئی ہیں۔ (1 پطرس 20:3-22) 
اس غیر معمولی حوالےمیں، پطرس نے بادشاہی کے تسلسل کے دوران نجات کے ہر شخص کے تجربے کو براہِ راست نوح کے دور کے طوفان سے جوڑا ہے۔ اس نے یہ کہہ کر   آغاز کیا کہ نوح اور اس کا خاندان پانی کے ذریعے بچائے گئے۔ پانی کے ذریعے ان کی نجات  نے انسانیت کے لیے برکت کی ایک تجدید شدہ دنیا میں داخل ہونے کا راستہ کھول دیا۔
لیکن یہ بھی غور کریں کہ پطرس نے بپتسمہ پر توجہ مرکوز کرتے ہوئے نوح کے طوفان کے پانی اور مسیحی زندگی کے درمیان ایک براہِ راست رشتہ قائم کیا۔ اس نے کہا کہ نوح کے دور کا پانی، مسیحی بپتسمہ کے پانی کی علامت یا پیش گوئی تھا۔ جیسا کہ ہم نے اس سبق میں دیکھا ہے، نوح کے دور کے پانی نے دنیا کو ہولناک بُرائی  سے پاک کیا اور ایک نئے آغاز کا راستہ کھولا، بالکل اسی طرح جیسے موسیٰ کے بحیرہ قلزم سے گزرنے نے مصر کے ظلم کو ختم کیا اور اسرائیل کی قوم کے لیے ایک نیا آغاز فراہم کیا۔ اسی طرح، بپتسمہ کا پانی ایمانداروں کو ان کے گناہوں سے پاک کرتا ہے اور انہیں مسیح میں ابدی زندگی کا ایک نیا آغاز عطا کرتا ہے۔
اب ہمیں غور سے یہ دیکھنا  چاہیے کہ 1 پطرس 21:3 کہتا ہے کہ بپتسمہ صرف اس معنی میں بچاتا ہے کہ یہ خدا سے صاف دل کی درخواست یا عہد ہے۔ دوسرے لفظوں میں، بپتسمہ کے دوران محض پانی سے دھونا کسی کو نجات نہیں دیتا۔ اس کے بجائے، بپتسمہ صرف اس صورت میں نجات کی علامت ہے جب یہ مسیح پر ایمان کے ذریعے گناہوں سے معافی اور پاکیزگی پانے والے دل کا عہد ہو۔ چنانچہ عہد نامہِ، جدید نوح کے دور کےنجات  کے طوفان کا اطلاق بادشاہی کے تسلسل پر یہ دعویٰ کر کے کرتا ہے کہ جب بھی کوئی فرد نجات بخش ایمان کے ساتھ مسیح کے پاس آتا ہے، اسے بپتسمہ کے پاک کرنے والے پانی کے ذریعے ایک نئی زندگی میں لے جایا جاتا ہے۔ یہ بالکل ویسے ہی ہے جیسے نوح کو طوفان کے ذریعے ایک نئی دنیا میں لایا گیا تھا۔
روحانی جنگ  
تاہم، جیسا کہ ہم نے دیکھا ہے، موسیٰ کی قدیم تاریخ نے اس بات کی نشاندہی کی تھی کہ نوح کے دور کا  پانی   انسانیت کو ایک مقدس جنگ  کی طرف لے گیا تھا۔ موسیٰ نے اصل میں اس حقیقت کی طرف توجہ اس لیے مبذول کرائی تھی تاکہ  بنی اسرائیل کی حوصلہ افزائی کرے کہ وہ کنعان کی تسخیر کے لیے آگے بڑھ کر اس نئے نظام کی پیروی کریں۔ اسی طرح، عہد نامہِ جدید جب   اس روحانی جنگ کو بیان کرتا ہے جس کا سامنا ہر ایماندار کو کرنا پڑتا ہے، تو  اس تعلیم کا اطلاق بادشاہی کے تسلسل پر کرتا ہے ۔ دیکھیں کہ پولس نے افسیوں 11:6-12 میں اس معاملے کو کس طرح بیان کیا:
خُدا کے سب ہتھیار باندھ لو تاکہ تُم اِبلِیس کے منصُوبوں کے مُقابلہ میں قائِم رہ سکو۔  کیونکہ ہمیں خُون اور گوشت سے کُشتی نہیں کرنا ہے بلکہ حُکُومت والوں اور اِختیار والوں اور اِس دُنیا کی تارِیکی کے حاکِموں اور شرارت کی اُن رُوحانی فَوجوں سے جو آسمانی مقاموں میں ہیں۔ (افسیوں 11:6-12) 
یہ اور عہد نامہِ جدید کے دیگر حوالے واضح طور پر سکھاتے ہیں کہ آج مسیحی بدی کے ساتھ حالتِ جنگ میں ہیں۔ بدقسمتی سے، آج بہت سے مسیحی اپنی روحانی زندگی کے اس پہلو کو اپنانے میں ناکام رہتے ہیں، بالکل ان اسرائیلیوں کی طرح جنہوں نے موسیٰ کے پیچھے چلتے ہوئے کنعان کی تسخیر سے بچنے کی کوشش کی تھی۔ لیکن عہد نامہِ جدید کا نکتہ نظر   واضح ہے۔ ہمیں اس روحانی جنگ میں  لازمی طور پر شامل ہونا چاہیے۔
جیسا کہ پولس نے افسیوں 13:6 میں بیان کیا:
اِس واسطے تُم خُدا کے سب ہتھیار باندھ لو تاکہ بُرے دِن میں مُقابلہ کر سکو اور سب کاموں کو انجام دے کر قائِم رہ سکو۔ (افسیوں 13:6) 
اگر ہم خدا کے ہتھیار باندھ لیں گے، تو ہم اپنی روحانی جنگ میں فاتح ٹھہریں گے۔
چنانچہ، ہم دیکھتے ہیں کہ جس طرح عہد نامہِ جدید، نوح کی طوفان سےنجات کو بپتسمہ کے ذریعے ہماری نجات  سے جوڑتا ہے، وہ یہ بھی سکھاتا ہے کہ جس طرح قدیم دنیا کو جنگ کے لیے مخلصی دی گئی تھی، مسیحی بپتسمہ ہمیں اپنی زندگی کے ہر دن روحانی جنگ میں مشغول ہونے کے لیے مخلصی دیتا ہے۔

تکمیل
جس طرح عہد نامہِ جدید، قدیم تاریخ کے آخری ابواب کا اطلاق بادشاہی کے آغاز اور تسلسل پر کرتا ہے، یہ دیکھ کر حیرت نہیں ہوتی کہ بادشاہی  کی تکمیل  کو بھی نوح کے طوفان اور قدیم نئے نظام کی جنگ کے تناظر میں بیان کیا گیا ہے۔
حتمی عالمی انقلاب  
عہد نامہِ جدید کے مصنفین نے جلال کے ساتھ مسیح کی واپسی کو حتمی عالمی انقلاب اور حتمی جنگ کے طور پر بیان کر کے یہ رابطے  قائم کیے۔ 2 پطرس 3 میں ہمیں نوح کے قدیم طوفان کا مسیح کی جلال کے ساتھ واپسی کے ساتھ واضح تعلق ملتا ہے۔ سنیں کہ پطرس نے آیات 3-6 میں اپنی بات  کا آغاز کس طرح کیا:
اور یہ پہلے جان لو کہ اخِیر دِنوں میں اَیسے ہنسی ٹھٹّھا کرنے والے آئیں گے جو اپنی خواہِشوں کے مُوافِق چلیں گے۔  اور کہیں گے کہ اُس کے آنے کا وعدہ کہاں گیا؟ کیونکہ جب سے باپ دادا سوئے ہیں اُس وقت سے اب تک سب کُچھ وَیسا ہی ہے جَیسا خِلقت کے شرُوع سے تھا۔  وہ تو جان بُوجھ کر یہ بُھول گئے کہ خُدا کے کلام کے ذرِیعہ سے آسمان قدِیم سے مَوجُود ہیں اور زمِین پانی میں سے بنی اور پانی میں قائِم ہے۔  اِن ہی کے ذرِیعہ سے اُس زمانہ کی دُنیا ڈُوب کر ہلاک ہُوئی۔ (2 پطرس 3:3-6)  
اس اقتباس میں پطرس نے ان ٹھٹھا کرنے والوں کی اصلاح کی جنہوں نے فطرت کے نظام  کے چلتے رہنے  کو اس بات کے ثبوت کے طور پر پیش کیا کہ یسوع واپس نہیں آئے گا۔ ان کا ماننا تھا کہ تخلیق کے وقت سے سب کچھ یکساں رہا ہے۔ کسی بھی چیز نے دنیا کو اس حالت سے نہیں بدلا جس میں خدا نے اسے شروع میں بنایا تھا۔ اور چونکہ کبھی کچھ نہیں بدلا، اس لیے ان کا خیال تھا کہ کبھی کچھ بدلے گا بھی نہیں۔
لیکن پطرس نے اس کے برعکس ثابت کرنے کے لیے نوح کے طوفان کے موسوی بیانئے  کا حوالہ دیا۔ خدا نے شروع میں دنیا کو پانی سے پیدا کیا، لیکن نوح کے ایام میں دنیا طوفان سے تباہ ہو گئی۔ دنیا کی تاریخ میں ایک بڑا عالمی انقلاب  رونما ہوا تھا۔ خدا نے مداخلت کی تھی اور نوح کے ایام میں دنیا کو تباہ کر دیا تھا۔ لیکن 2 پطرس 3:7 میں پطرس کا بتایا ہوا نتیجہ  بھی پڑھیں:
مگر اِس وقت کے آسمان اور زمِین اُسی کلام کے ذرِیعہ سے اِس لِئے رکھّے ہیں کہ جلائے جائیں اور وہ بے دِین آدمِیوں کی عدالت اور ہلاکت کے دِن تک محفُوظ رہیں گے۔
 (2 پطرس 7:3) 
آسان الفاظ میں، پطرس نے  یہ دلیل دی کہ جس طرح قدیم دنیا کا خاتمہ طوفان کے ذریعے ہوا تھا، موجودہ آسمان اور زمین کا خاتمہ عدالت کے دن مسیح کی واپسی پر ہوگا۔ یہ سچ ہے کہ اس بار عدالت پانی سے نہیں بلکہ آگ سے آئے گی، لیکن ہم یقین رکھ سکتے ہیں کہ جب خدا آخری بار دنیا میں گناہ کے خلاف اقدام کرنے کا فیصلہ کرے گا، تو یہ ایک عظیم کائناتی تباہی کے ذریعے ہوگا، بالکل ویسے ہی جیسے قدیم طوفان میں ہوا تھا۔
اس طرح، عہد نامہِ جدید ہمیں مسیح کی واپسی کو نوح کے طوفان کے تناظر میں دیکھنا سکھاتا ہے۔ نوح کے ایام میں، ایک عظیم کائناتی تباہی کے ذریعے بدکاروں کی عدالت کی گئی اور انہیں زمین سے ہٹا دیا گیا۔  جب مسیح جلال کے ساتھ واپس آئے گا، تو اس سے بھی بڑے پیمانے پر ایک ایسا عالمی انقلاب آئے گا جو اس دنیا کو مکمل طور پر بدل دے گا  ۔ بدکاروں کو زمین سے ہٹا دیا جائے گا، اور وہ تمام لوگ جو مسیح کے پیچھے چلتے ہیں، ایک عظیم اور ابدی نئے آسمان اور نئی زمین میں نجات  پائیں گے۔
آخری  جنگ  
جیسا کہ ہم نے دیکھا ہے، قدیم تاریخ میں نوح کے طوفان کے ساتھ ساتھ خدا کے لوگوں اور خدا کے دشمنوں کے درمیان کشمکش اور جنگ بھی   ہو رہی  تھی۔ اس تعلق کے عین مطابق، عہد نامہِ جدید مسیح کی واپسی کو ایک  آخری  کائناتی جنگ کے طور پر بھی بیان کرتا ہے۔  دیکھیں کہ یوحنا رسول نے مکاشفہ 11:19-16 میں مسیح کی واپسی کے بارے میں کس طرح لکھا:
 پِھر مَیں نے آسمان کو کھُلا ہُؤا دیکھا اور کیا دیکھتا ہُوں کہ ایک سفید گھوڑا ہے اور اُس پر ایک سوار ہے جو سچّا اور برحق کہلاتا ہے اور وہ راستی کے ساتھ اِنصاف اور لڑائی کرتا ہے۔  اور اُس کی آنکھیں آگ کے شُعلے ہیں اور اُس کے سر پر بُہت سے تاج ہیں اور اُس کا ایک نام لِکھا ہُؤا ہے جِسے اُس کے سِوا اَور کوئی نہیں جانتا۔  اور وہ خُون کی چِھڑکی ہُوئی پوشاک پہنے ہُوئے ہے اور اُس کا نام کلامِ خُدا کہلاتا ہے۔  اور آسمان کی فَوجیں سفید گھوڑوں پر سوار اور سفید اور صاف مہِین کتانی کپڑے پہنے ہُوئے اُس کے پِیچھے پِیچھے ہیں۔  اور قَوموں کے مارنے کے لِئے اُس کے مُنہ سے ایک تیز تلوار نِکلتی ہے اور وہ لوہے کے عصا سے اُن پر حُکُومت کرے گا اور قادِرِ مُطلِق خُدا کے سخت غضب کی مَے کے حَوض میں انگُور رَوندے گا۔  اور اُس کی پوشاک اور ران پر یہ نام لِکھا ہُؤا ہے بادشاہوں کا بادشاہ اور خُداوندوں کا خُداوند۔ (مکاشفہ 11:19-16) 
مکاشفاتی رویا کی شاندار زبان میں، یوحنا نے اعلان کیا کہ مسیح کی واپسی ایک عالمگیر جنگ ہوگی جس میں مسیح خود ظاہر ہوگا اور اپنے تمام دشمنوں کو تباہ کر دے گا۔ ابدی فتح کا جلال ان لوگوں کو حاصل ہوگا جنہوں نے نجات کے لیے مسیح پر بھروسہ کیا ہے، لیکن جنہوں نے اسے مسترد کر دیا ہے ،ان لوگوں پر عدالت  کی سزا اور ہلاکت نازل ہوگی ۔
چنانچہ، ہم دیکھتے ہیں کہ عہد نامہِ جدید مسیح کی بادشاہی  کی تکمیل   کو بدی پر خدا کی حتمی  فتح   کے طور پر پیش کرتا ہے۔ خدا تمام دشمنوں کے خلاف اپنی بادشاہی قائم کرنے کے لیے پرعزم ہے۔ جب مسیح جلال کے ساتھ واپس آئے گا، تو یہ الٰہی مقصد مکمل طور پر پورا ہو جائے گا۔ بدکار تباہ کر دیے جائیں گے اور مسیح میں خدا کے لوگ نئے آسمان اور نئی زمین میں ابدی فتح اور امن سے لطف اندوز ہوں گے۔



خلاصہ

اس سبق میں ہم نے پیدائش 9:6–9:11 کا مطالعہ کیا ہے۔ کلامِ مقدس کے اس حصے میں، موسیٰ نے موعودہ زمین کی طرف بنی اسرائیل  کی قیادت کر تے ہوئےاُن  کے لیے اس درست سمت کو واضح کیا جس پر انہیں چلنا تھا   ۔ ہم نے ان ابواب کی ادبی ساخت کو دیکھا، اور یہ بھی دیکھا  کہ موسیٰ نے انہیں بنی اسرائیل کی حوصلہ افزائی کے لیے کس طرح ترتیب دیا تاکہ وہ پورے اعتماد کے ساتھ کنعان کی تسخیر کے لیے آگے بڑھیں۔ اور ہم نے یہ بھی دیکھا کہ عہد نامہِ جدید مسیح کی بادشاہی کے تین مراحل پر ان موضوعات کا اطلاق کس طرح کرتا ہے۔
  ہمیں اس گناہ آلود دنیا میں مسیح کے لیے جینے کی جدوجہد اور چیلنجز کا سامنا ہے۔ اس لئے  ہمیں اس پیغام کو دل سے لگانا چاہیے جو موسیٰ نے بہت عرصہ پہلے بنی اسرائیل کو دیا تھا۔ مسیح میں، خدا نے ہمیں گناہ کے جبر سے نجات دلائی ہے، بالکل ویسے ہی جیسے اس نے نوح کے ذریعے قدیم دنیا کو نجات  دی تھی۔ لیکن اس نے ہمیں ایک ایسے راستے پر بھی گامزن کیا ہے جس میں کشمکش اور جدوجہد کا دور شامل ہے۔ یہ دور تب تک رہے گا  جب تک کہ ہم اُس دن کا انتظار کر رہے ہیں جب مسیح اپنے لوگوں کو حتمی فتح عطا کرے گا۔ ہم جانتے ہیں کہ اس وقت تک، جس دنیا میں ہم رہ رہے ہیں وہ ابھی مکمل نہیں ہے، لیکن ہم یقین رکھ سکتے ہیں کہ دنیا کے لیے مسیح کی روحانی جنگ میں  اُس کے پیچھے چلنا  ہی درست سمت میں جانا ہے۔












ڈاکٹر رچرڈ ایل۔ پراٹ، جونیئر، (میزبان)  تھرڈ ملی نیئم منسٹریز کے شریک بانی اور صدر ہیں۔ وہ بیس سال سے زیادہ عرصے تک ریفارمڈ تھیولوجیکل سیمنری میں عہد نامہِ قدیم کے پروفیسر کے طور پر خدمات انجام دیتے رہے اور وہاں عہد نامہِ قدیم کے شعبے کے سربراہ بھی رہے۔
ڈاکٹر پراٹ ایک  سند یافتہ پادری ہیں اور دنیا بھر میں خوشخبری سنانے اور تعلیم دینے کے لئے  وسیع پیمانے پر سفر کرتے ہیں   ۔ انہوں نے اپنی تعلیم ویسٹ منسٹر تھیولوجیکل سیمنری سے شروع کی، پھر یونین تھیولوجیکل سیمنری سے ایم۔ڈِو (M.Div.) کی ڈگری حاصل کی، اور آخرکار ہارورڈ یونیورسٹی سے عہد نامہِ قدیم کے مطالعہ میں ڈاکٹریٹ (Th.D.) کی ڈگری حاصل کی۔
وہ NIV Spirit of the Reformation Study Bible کے جنرل ایڈیٹر ہیں اور New Living Translation کے مترجمین میں شامل ہیں۔ اس کے علاوہ، انہوں نے بے شمار مضامین اور کتابیں تحریر کی ہیں، جن میں شامل ہیں:
· Pray with Your Eyes Open
· Every Thought Captive
· He Gave Us Stories
· Designed for Dignity  
· Commentary on 1 & 2 Chronicles and Commentary on 1 & 2 Corinthians.








مشکل الفا ظ کے معانی

تیواہ   : وہ لفظ جو اس کشتی کے لیے استعمال ہوا جو نوح نے بنائی تھی؛ یہ اس ٹوکری کے لیے بھی استعمال ہوا ہے جس میں موسیٰ کو بچپن میں رکھا گیا تھا۔
بابل  : وہ شہر جہاں لوگوں نے آسمان تک پہنچنے کے لیے ایک برج بنانے کی کوشش کی تھی؛ میسوپوٹیمیا کی زبان میں اس لفظ کا مطلب "خدا کا دروازہ" ہے۔
بالال   : عبرانی لفظ جس کا مطلب "پراگندہ" یا "منتشر" ہے؛ یہ بابل کے برج کی تعمیر پر خدا کی طرف سے لوگوں پر لعنت کے بعد زبانوں کے تفرقے کو بیان کرنے کے لیے استعمال ہوا ہے۔
کنعان  : حام کا بیٹا؛ اسے بتایا گیا تھا کہ اس کی نسل سم اور یافت کی نسل کی خدمت کرے گی۔
عالمی انقلاب  : سیاست، معاشرت یا جغرافیہ میں آنے والی ایک اچانک اور پرتشدد تبدیلی۔
کمال  : آغاز شدہ آخرت شناسی کا تیسرا اور آخری مرحلہ جب مسیح واپس آئے گا اور پوری تاریخ کے لیے خدا کے حتمی مقصد کو پورا کرے گا۔
تسلسل  : آغاز شدہ آخرت شناسی کا دوسرا یا درمیانی مرحلہ؛ مسیح کی پہلی آمد کے بعد لیکن آخری فتح سے پہلے خدا کی بادشاہی کا دور۔
عہد  : ایک  قانونی معاہدہ جو یا تو دو افراد یا گروہوں کے درمیان ہوتا ہے، یا خدا اور کسی شخص یا گروہ کے درمیان ہوتا ہے۔
حام  : نوح کا بیٹا جس نے اپنے باپ کی بے عزتی کی جب وہ نشے میں تھا؛ اس کی نسل شمالی افریقہ اور کنعان کی طرف ہجرت کر گئی؛ اس کے بیٹے کنعان پر خدا کی طرف سے لعنت ہوئی۔
آغاز  : آغاز شدہ آخرت شناسی کا پہلا مرحلہ؛ اس سے مراد مسیح کی پہلی آمد اور اس کے رسولوں   کی خدمت ہے۔
یافت  : نوح کے بیٹوں میں سے ایک جس نے نوح کا احترام کیا؛ اسے بتایا گیا تھا کہ وہ مبارک ہوگا اور کنعان اس کی خدمت کرے گا؛ اس کی نسل کنعان کے شمالی علاقوں کی طرف ہجرت کر گئی۔
لمک  : قائن  کی نسل کا ایک بدکار شخص جس نے ایک ایسے جوان کو قتل کرنے پر فخر کیا جس نے اسے زخمی کیا تھا۔
شمائم (shamayim):  "بہشت"، "آسمانوں" یا "آسمان" کے لیے استعمال ہونے والی عبرانی اصطلاح۔













